HR Službeni list Europske unije C 336/23

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 336/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„PECORINO DELLE BALZE VOLTERRANE”

EZ br.: IT-PDO-0005-01166 – 22.10.2013.

ZOZP ( ) ZOI ( X )

1. Naziv

„Pecorino delle Balze Volterrane”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Sir „Pecorino delle Balze Volterrane” proizvodi se isključivo od biljnog sirila i sirovog punomasnog ovčjeg mlijeka koje potječe s imanja koja se nalaze u zemljopisnom području. Postoje četiri vrste tog sira ovisno o trajanju zrenja: „svježi” (od 7 do 44 dana čuvanja), „poluzreli” (od 45 dana do 6 mjeseci zrenja), „zreli” (od 6 do 12 mjeseci zrenja) i „tvrdi” (više od 12 mjeseci zrenja). Osim toga, sir „Pecorino delle Balze Volterrane” u trenutku stavljanja na tržište ima sljedeća svojstva:

Fizička svojstva: Oblik: cilindričan, ravne gornje i donje plohe te ravnog ili blago zaobljenog ruba. Promjer ploha: od 10 do 20 cm. Visina ruba: od 5 do 15 cm. Težina: „svježi”, „poluzreli” i „zreli” sir od 600 g do 2 kg, a „tvrdi” sir do 7 kg.

Kemijska svojstva: Udio masne tvari u suhoj tvari: > 45 %. Bjelančevine (Nx6,25): > 20 %.

Organoleptička svojstva: Kora: svijetložute do jarke žute boje. Nakon obrade maslinovim uljem i pepelom, kora poprima sivu boju. Tijesto: kompaktna struktura minimalne prhkosti, s mogućim malim, nepravilno raspoređenim rupicama. Nakon rezanja boja je bijela kod „svježih” sireva, a više ili manje intenzivna svijetložuta kod „poluzrelih”, „zrelih” i „tvrdih” sireva. Miris: trajan i podsjeća na mlijeko i divlju artičoku, uz mirise aromatičnog bilja i žutog cvijeća. Okus: pri prvoj degustaciji blagog okusa, s mliječnim i cvjetnim aromama i primjesama artičoke; naknadni okus je dug i trajan, sa svježim biljnim primjesama; konačan je okus lagano pikantan i karakterističan te postaje intenzivniji ovisno o trajanju zrenja, uz dobar okus i laganu oporost kod „zrelih” i „tvrdih” sireva.

3.3. Sirovine (samo za prerađene proizvode)

Mlijeko: ovčje, sirovo i punomasno, dobiveno od ovaca sardinijske pasmine iz uzgoja s djelomično slobodnom ispašom.

Sirilo: biljno, dobiveno od cvatova artičoke ili divlje artičoke (Cynaria cardunculus).

Sol: sitna.

3.4. Hrana za životinje (samo za proizvode životinjskog podrijetla)

Najmanje dvije trećine ukupno potrebne hrane za ovce potječu od ispaše na određenom zemljopisnom području. Konzervirano krmivo i žitarice u zrnu (ječam, zob, bob) daju se u promjenjivim količinama od 100 g dnevno po grlu do 800 g dnevno po grlu, ovisno o razdoblju u godini, s time da su najveće vrijednosti koncentrirane u zimskim mjesecima, a najniže u ljetnim mjesecima. Ovce se ne smiju hraniti genetski modificiranim proizvodima (GMO).

3.5. Posebni proizvodni postupci koji se moraju provesti na određenom zemljopisnom području

Na području proizvodnje moraju se odvijati sljedeće faze proizvodnje: uzgoj stoke, izrada sira i zrenje.

3.6. Posebna pravila za rezanje, ribanje, pakiranje itd.

—

3.7. Posebna pravila za označivanje

U trenutku stavljanja na tržište proizvod ima etiketu stavljenu na jednu od dvije plohe na kojoj se jasnim i čitkim slovima uz logotip proizvoda i oznaku Unije navode sljedeće oznake:

— naziv „Pecorino delle Balze Volterrane” i u nastavku cijeli naziv „Zaštićena oznaka izvornosti” ili kratica ZOI,

— vrsta prema zrenju („svježi”, „poluzreli”, „zreli” ili „tvrdi”),

— naziv, tvrtka i adresa poduzeća zaduženog za proizvodnju, zrenje i pakiranje.

Proizvod se može prodavati prethodno zapakiran ili pakiran u vakuumu, cijeli i/ili u komadima. Kako bi se omogućila identifikacija proizvoda nakon rezanja na komade, oznaka „Pecorino delle Balze Volterrane” mora se nalaziti na etiketi naizmjenično s logotipom proizvoda i biti ponovljena najmanje četiri puta (na međusobnoj udaljenosti od 90°). Zabranjeno je dodavanje bilo kakvog navoda koji nije izričito predviđen.

Međutim, dopuštena je upotreba oznaka koje upućuju na nazive, tvrtke ili privatne robne marke, pod uvjetom da nemaju pohvalni ton niti dovode potrošača u zabludu, kao i drugih točnih i dokumentiranih upućivanja, odobrenih važećim propisima. Kao što je prikazano u nastavku, logotip proizvoda čini krug u čijem se središtu nalazi stilizirana slika divlje artičoke i dva zakrivljena grafička znaka koja oblikuju slovo „V”, listove divlje artičoke i obrise dvaju brda koja se pojavljuju u pozadini, a nadvisuje ih nebo. Unutar kruga nalazi se naziv „Pecorino delle Balze Volterrane”. Logotip će se moći prilagođavati različitim uporabama.

4. Sažeta definicija zemljopisnog područja

Područje uzgoja ovaca i proizvodnje i zrenja sira „Pecorino delle Balze Volterrane” isključivo je ograničeno na područje općina Volterra, Pomarance, Montecatini Val di Cecina, Castelnuovo Val di Cecina i Monteverdi, koje se sve nalaze u provinciji Pisi.

5. Povezanost sa zemljopisnim područjem

5.1. Posebnosti zemljopisnog područja

Područje proizvodnje, smješteno na krajnjoj granici provincije Pise, na jugoistoku, proteže se između dolina rijeka Ere (na sjeveru) i Cecine (na jugu). Ovo područje, koje se nalazi u unutrašnjosti, ali nedaleko od mora, karakterizira priobalna klima s kišnim mjesecima tijekom jeseni i proljeća. Ovo se područje odlikuje iznimnom geomorfološkom raznolikošću zbog snažne meteorske erozije i dugotrajnog ljudskog utjecaja (krčenje šuma, uzgoj) koji su doveli do stvaranja reljefnih oblika kao što su biancane (malene glinene kupole brežuljkastog izgleda), calanchi (niz malenih susjednih, vrlo suhih dolina planimetrijskog profila nalik na konjsku potkovu) i balze (divovski ponori nastali erozivnim djelovanjem meteorskih voda). U tom okruženju vegetacija podliježe snažnoj selekciji. Nepravilna morfologija, mobilnost i slaba propusnost podloge, malen sadržaj organskih tvari, velik sadržaj soli i duga sušna razdoblja razlog su selekcije vegetacije koja podnosi slanost tla i posjeduje posebne mehanizme prilagodbe. Vrh dolina calanchi i njihovi rubovi prekriveni su travnatom livadom, dok u područjima gdje probija glina prevladava grahorka, a na dnu rastu biljke koje podnose stagnaciju vode. Prisutna je i majčina dušica te biljke koje se mogu brstiti, poput žutilovke. Ali ovdje prije svega „samoniklo i u velikom broju raste” (Amerighi, 1973.) divlja artičoka. Obrtničkom karakteru ove djelatnosti doprinosi i činjenica da se sirovo mlijeko prerađuje izravno u siranama koje se nalaze uz objekte za držanje životinja. Zahvaljujući lokalnoj radnoj snazi i primjeni postojanih tehnika, bilo je moguće osigurati kontinuitet tradicije i tako zadržati visok stupanj specijaliziranosti, koja je usko povezana s ljudskim resursima pa se teško može ponoviti u drugim područjima.

5.2. Posebnosti proizvoda

Posebnost sira „Pecorino delle Balze Volterrane” prvenstveno proizlazi iz posebne metode proizvodnje koja se temelji na upotrebi biljnog sirila dobivenog od cvjetova artičoke koja obilno raste u ovom području. Zahvaljujući tome i morfologiji pašnjaka ovaj se proizvod razlikuje od drugih sireva proizvedenih od ovčjeg mlijeka, osobito s organoleptičkog stajališta. Njegove posebnosti prije svega su zamjetne u okusu, koji je iznenađujuće blag za ovčji sir, te u mirisu koji potječe od artičoke i lokalnih biljaka i cvijeća čiji ekstrakti zahvaljujući niskoj temperaturi (< 40 °C) primijenjenoj u postupku obrade ostaju otopljeni i karakteriziraju gotov proizvod.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Klima i geološka konfiguracija područja pogoduju razvoju esencija lokalnih biljaka koje čine glavni izvor hrane ovaca na ispaši i mlijeku daju hlapive arome na kojima se temelje organoleptičke posebnosti sira. Okoliš isto tako ima odlučujuću ulogu u dobivanju posebne vrste sirila od divlje artičoke koje čini jedno od glavnih svojstava sira „Pecorino delle Balze Volterrane”.

Osim toga, zbog iznimne erozije nastale su špiljske strukture raznih oblika i dimenzija, koje su lokalni pastiri tijekom prošlih stoljeća, prije pojave klimatiziranih komora, upotrebljavali za boravak stoke i za prirodno zrenje mliječnih proizvoda. Naime, na tim se mjestima, zahvaljujući uglavnom konstantnim razinama vlage, zrenje sira odvija postupno, što pridonosi očuvanju posebnosti proizvoda. Te uvjete, ukorijenjene u lokalnom znanju, još i danas idealnima smatraju ne samo proizvođači koji prednost daju proizvodnji u kojoj se cijelo zrenje ili njegova posljednja faza odvija u špiljama, nego i oni koji raspolažu klimatiziranim komorama. U tim se komorama mogu postići vrijednosti temperature i vlage koje su prirodno karakteristične za špilje, odnosno temperatura od 7 °C do 10 °C i vlaga od 70 do 90 %.

Ljudski faktor ima odlučujuću ulogu i u postupku obrade sira, osobito u fazama navedenima u nastavku, a koje se sve obavljaju ručno na temelju vještina tradicionalno stečenih u ovoj regiji: dodavanje biljnog sirila, koje zahtijeva određenu spretnost s obzirom na slabije grušanje postignuto upotrebom ovakve vrste sirila u odnosu na sirilo životinjskog podrijetla, rezanje gruša, koje se pažljivo obavlja šiljastim alatom (zvanim „spino”) i stavljanje u kalup, koje je rezultat posebno odmjerenog prešanja kako bi se postiglo izbacivanje prave količine sirutke. Kada je riječ o utjecaju koji postupak proizvodnje ima na svojstva konačnog proizvoda, treba istaknuti da se metodom dobivanja sira „Pecorino delle Balze Volterrane” uz upotrebu biljnog sirila postiže sporije i finije grušanje mlijeka u usporedbi s grušanjem postignutim sirilom životinjskog porijekla. To snažno utječe na sinerezu, odnosno postupak koji uzrokuje izdvajanje sirutke iz gruša, zbog čega dolazi do većeg, ali ujedno i sporijeg gubitka vlage nego kod drugih sireva. Tako se dobiva blaži proizvod bez izražene pikantnosti, čak i kod „zrelih” i „tvrdih” sireva.

U lokalnoj gastronomiji sir „Pecorino delle Balze Volterrane” uživa ugled zbog svojeg nježnog okusa, vrlo je tražen i sastojak je brojnih jela tradicionalne kuhinje tog područja. Prilika za konzumaciju ovog sira ne nedostaje, poslužuje se kao predjelo uz suhomesnate proizvode i povrće u ulju, ali i kao ribani sir na jelima od tjestenine s mesnim umakom ili, ovisno o stupnju zrelosti, kao sir za posluživanje ili ribanje u pripremi variva ili punjene tjestenine zapečene u pećnici (primjerice za „ceci in magro”, vrstu jela od slanutka).

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

Ministarstvo je pokrenulo nacionalni postupak prigovora uz objavu prijedloga za priznavanje ZOI-ja „Pecorino delle Balze Volterrane” u Službenom listu Talijanske Republike br. 198 od 24. kolovoza 2013.

Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (http://www.politicheagricole.it), klikom u gornjem desnom uglu ekrana na „Qualità e sicurezza” (Kvaliteta i sigurnost) i zatim na „Disciplinari di Produzione all’esame dell’UE” (Specifikacije podnesene na razmatranje Europskoj uniji).

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.